Die Superrugby-reeks is, met die uitsondering van die Rebels en die Force, nou almal by die halfpadmerk van vanjaar se kompetisie – en vir Suid-Afrikaanse spanne maak dit nie wonderlike leesstof nie.
Ook dat daar nog baie water in die see moet loop met baie taai en/of andersins maklike wedstryde wat vir al die deelnemers voorlê.
Die Cheetahs het ná Saterdag se neerlaag teen die Bulls na die laaste plek van die Suid-Afrikaanse franchise’e afgeskuif. Hulle is nou 13de van die 18 spanne, met net die Sunwolves en vier van die vyf Australiese spanne onder hulle op die punteleer.
ŉ Redelike verrassing is dat die Sharks, laaste van die SA spanne, saam met die Force die tweede minste drieë (17) gedruk het. Hulle het die afgelope Saterdag die kans gehad om die Rebels te verniel, maar dit het toe nie gebeur nie. Die Rebels se nege drieë is die minste.
Die Hurricanes se 56 drieë en die 44 van die Crusaders stel die Suid-Afrikaanse driedruksyfers in perspektief; die Lions het 38 keer gaan druk, en die Stormers 37 keer. Dan volg die Kings (27) en die Bulls en Cheetahs (19 elk) en natuurlik die Sharks soos genoem met 17.
Die span wat die meeste drieë afgestaan het, is die Sunwolves (47) en die Kings (37). Maar die Cheetahs het saam met die Waratahs en die Rebels – teen wie die Sharks nie kon druk nie – 35 drieë afgestaan, gelyk derde meeste.